Interviu Flavia Drăgan - Florentin Smarandache 



Flavia Drăgan: 

Despre plecarea din România. Cum aţi intrat în conflict cu regimul 
comunist? 

Florentin Smarandache: 

După absolvirea facultăţii din Craiova, în 1979, lucram la întreprinderea de Utilaj Greu 
ca analist programator. Deoarece colaboram la diverse reviste de matematică româneşti dar şi străine cu 
problem propuse şi generalizări, am fost interpelat de ofiţerul de Securitate, Colonelul Staicu, de la IUG, 
să dau o declaraţie scrisă despre motivul expedierii unui articol de matematică în Franţa. 

Iar din 1983, odată întors din Maroc, unde lucrasem ca profesor cooperant predând matematica in 
franceză, am trecut definitiv in colimatorul Securităţii. Mi-au întocmit patru dosare însumând peste 880 
de pagini, mă urmăreau, mă fotografiau unde merg, etc. Le-am inclus, parţial, aceste rapoarte în cartea- 
mi „Obiectivul SAVU (dosariada.ro )" ... 

FD: 

Povestiţi-mi mai multe despre fuga dvs. din România, în 1988. Cum aţi 
reuşit să ieşiţi din ţară? 

FS: 

Eram disperat... şi atunci am trimis o telegramă Secretarului PCR pe Dolj, Ion Traian Ştefănescu, că sunt 
persecutat. M-a primit în audienţă, l-am cerut să-mi aprobe o excursie în Bulgaria, ţară socialistă, la nişte 
profesori bulgari pe care-i întâlnisem în Sefrou, Maroc. 

Am ajuns la Burgas, de unde m-am îmbarcat pe un vapor cu turişti occidentali (francezi, germani, 
englezi) mergând spre Istambul în excursie. 

în portul turcesc am debarcat toţi, iar eu m-am desprins de grupul turistic şi m-am dus la Consulatul 
American din oraş să cer zii politic, iar de acolo am fost îndreptat spre poliţia turcă (Şube). 

Şi aşa am ajuns în lagărul din Istambul, iar peste vreun an ne-au mutat în Ankara. 

FD: 

Ce v-a rămas pregnant în memorie despre perioada petrecută în Turcia? 

FS: 

Starea de nesiguranţă... Starea de micime în faţa vieţii... Indiferenţa autorităţilor... 

Am scris peste 1.000 pagini de scrisori, expediate pe la diverse instituţii şi personalităţi, pentru a putea 
emigra... Am strâns aceste epistole (unele degradate, şterse... aşa cum s-au păstrat) în volumul 
„ Desperado ... (scrisori olografe din lagărul de refugiaţi politici)" 

FD: 

Cum aţi reacţionat când aţi aflat că Nicolae şi Elena Ceauşescu au 
fost împuşcaţi, iar în ţară nu mai există regimul comunist? 

FS: 

Ne-am bucurat toţi din lagărul turcesc. 

Unii s-au gândit să se întoarcă în ţară... alţii şi-au continuat drumul în necunoscut... 




FD: 

în 1990, aţi ajuns în Statele Unite. V-aţi dorit dintotdeauna să 
mergeţi acolo? 

FS: 

Da, a fost un vis al meu să ajung în America! îmi părea ceva ideal să trăiesc în Statele Unite, cea mai 
puternică ţară. 

Primisem între timp şi viza franceză fiindcă vorbeam cursiv această limbă şi frecventam Institutele de 
Cultură Franceze din Istambul şi Ankara, institute care-mi dăduseră legitimaţii gratuite la bibliotecile lor 
şi spectacolele lor culturale (piese de teatru, concerte de muzică, etc.). Jean-Paul Micouleau, regizor, 
zicea să-mi joace chiar o piesuţă de teatru pe care o scrisesem în franceză în lagăr. 

Când nu lucram, îmi petreceam timpul mereu în incinta acestor institute şi în compania comunităţii 
franceze din Turcia. 

FD: 

Ştiu că, printre alţii, matematicianul Radu Roşu a emigrat în SUAÎn 
1986, după o grevă a foamei şi sprijin internaţional. Era un fel de 
deziderat al intelectualilor români să ajungă în SUA? 

FS: 

Cei care vroiau să se afirme la nivel internaţional căutau să plece în Occident, 
desigur în SUA era oportunitatea cea mai mare. 

Auzisem şi eu de matematicianul Radu Roşu şi l-am citat într-o scrisoare de protest 

pe care am publicat-o în „Notices of the American Mathematical Society", Voi. 34, pp. 924-925, din 

Octombrie 1987. Scrisoarea se intitula „Request for Support Letters". 

Acest volum 34 nu a mai putut ajunge în România la membrii români ai AMS-ului. 

FD: 

în Statele Unite, v-aţi continuat studiile. Cum este sistemul de 
învăţământ superior acolo? 

FS: 

M-am înscris la câteva cursuri de Pedagogie (Education) şi Constituţia Statelor Unite pentru a mi se 
permite să predau la colegiile din Arizona, unde locuiam la început, apoi la cursuri de Computere 
(tehnologie în predare), precum şi la cursuri de matematică la: Pima Community College, University of 
Phoenix, Arizona State University, University of New Mexico, National Science Foundation Chautauqua 
Short Courses for College Teachers, Gateway Learning, New Mexico State University, etc. 

Sistemul de învăţământ este mai liberal aici, deoarece te poţi înscrie ca student doar la clasele care te 
interesează. însă, pentru a obţine o diplomă, trebuie să urmezi cursuri specificate în programă, şi să obţi 
un anumit număr de credite (o clasă pe semestru are de obicei între 2-4 credite). 

FD: 

Când aţi ajuns în SUA, cine v-a ajutat? Cum v-aţi descurcat? 

Cum v-aţi imaginat că va decurge viaţa dvs. acolo? 

FS: 

Exista o fundaţie, sprijinită de guvern, numită „Tolstoy", în numele marelui scriitor rus, 
care ajuta emigranţii din fostele ţări comuniste. 




La început a fost greu: cu limba (în România eu învăţasem ca limbi străine: franceza şi latina), 
cu luarea permisului de condus maşina (în ţară nu fusesem la volan), modul cum să cauţi 
de lucru (cum să scrii concis un CV), cum să foloseşti asigurarea medicală, stilul de viaţă, etc. 

FD: 

Cum aţi intrat în sistemul universitar? V-aţi dorit să fiţi profesor 
universitar? 

FS: 

La sosire, după câteva luni de la emigrare în State, am găsit de lucru ca inginer de software la o mare 
corporaţie „Honeywell", în Phoenix, Arizona. Dar, după cinci ani, compania a întâmpinat dificultăţi din 
cauza declinului numărului de pasageri la avioane (lucram pentru logicielul tipurilor de avioane A340 şi 
Boeing 777) şi astfel mulţi funcţionari, tehnicieni, ingineri au fost concediaţi, printre care şi eu. 

Şi-am trecut în învăţământ. 

Postul de asistent universitar l-am luat prin concurs. Căutam în revista „Chronicle of Higher Education" 
poziţii la matematică. Am trimis timp de vreo doi ani câteva sute de aplicaţii. 

Aveam şi dezavantajul limbii... ca profesor... 

FD: 

Studiile dvs. în matematică, în teoria numerelor, s-au bucurat de mult 
succes. Cum vă simţiţi când ştiţi că sunteţi 
apreciat în comunitatea ştiinţifică? 

FS: 

M-a atras matematica pură, fiindcă îmi plăcea să mă joc cu numerele - cum 
zicea Arghezi că l-a atras materialul vagabond al cuvintelor. 

Odată emigrat, am deviat spre matematica aplicată fiindcă se caută mai mult. 

Am colaborat cu foarte mulţi cercetători ştiinţifici de pe toate continentele. 

FD: 

Poezia şi domeniul realului. Şi pentru dvs. există, aşa cum exista 
pentru Ion Barbu, un loc "sublim" în care poezia şi matematica se 
întâlnesc? 

Anul acesta, aţi fost nominalizat la premiul Nobel pentru Literatură. Cum 
aţi primit vestea? 

FS: 

La mine poezia a pornit de la tehnică. Am încercat să aplic ştiinţa în 
literatură şi artă - ca un procedeu aere perennius [mai dăinuitor ca bronzul...]. 

De exemplu, am introduc distihurile paradoxiste bazate pe 

antinomii (adică <A> şi <nonA> pot coexista). Apoi distihurile tautologice, distihurile duale. 
Nominalizarea pe care a făcut-o Academia DacoRomână a constituit o surpriză pentru 
mulţi - fiindcă mă ştiau preocupat de matematică... a fost o surpriză chiar şi pentru mine 
când m-a anunţat Dr. Geo Stroe, Preşedintele Academiei! 

Ca să continui: în teatru am creat drame combinaţionale, eclectice (îmbinând procedee 
variate) [vezi „ Metalstorie " (1993), tradusă în engleză (2004) şi rusă (2010-2011)]. 

Am „scris" nonpoeme. Am făcut aut-artă pe computer... 

{Cum observaţi: experimente... deci o tehnicizarea netehnicului !j 




In franceză publicasem în Maroc un volum numit... Sensul nonsensului (1983), luând clişeele 
acestei limbi în răspăr! 

FD: 

Relaţia cu ţara. Veniţi des în România? Cu ce ocazii? Mia ţineţi 
legătura cu cineva din România, în afara comunităţii ştiinţifice? 

Vă mai simţiţi legat de ţară în vreun fel? V-aţi mai întoarce 
vreodată aici? 

FS: 

Vin la fiecare doi ani în ţară s-o văd pe mama. Mai am rude şi mulţi 
prieteni atât literaţi cât şi cercetători ştiinţifici. întotdeauna revenirea 
acasă îmi umple inima de bucurie, iar timpul trece repede 
vizitând ba pe unul ba pe altul, sau făcând diverse prezentări ori 
colaborări. Probabil la pensie să mă întorc în România. 

